বিল গেট্‌ছ

উইলিয়াম হেনৰি গেট্‌ছ তৃতীয় (; জন্ম ২৮ অক্টোবৰ, ১৯৫৫ চন) হৈছে এগৰাকী আমেৰিকান পুঁজিপতি, ছফ্টৱেৰ নিৰ্মাতা, বিনিয়োগকাৰী, আৰু সমাজহিতৈষী। মাইক্ৰ'ছফ্টৰ সহ-প্ৰতিষ্ঠাতা হিচাপে তেখেত জনাজাত। মাইক্ৰ'ছফ্টত কৰ্মনিৰ্বাহ কৰি থকাৰ সময়ত তেখেত অধ্যক্ষ, মুখ্য কাৰ্যবাহী বিষয়া, সভাপতি, মুখ্য ছফ্টৱেৰ স্থপতিৰ পদত অধিষ্ঠিত হৈছিল। ১৯৭০-৮০ৰ সময়ছোৱাত ঘৰুৱা কম্পিউটাৰ (মাইক্ৰ'কম্পিউটাৰ) বিপ্লৱৰ তেখেত এগৰাকী প্ৰভাৱশালী উদোগী আৰু অগ্ৰণী ব্যক্তি।

ৱাশ্বিংটনৰ ছিয়াটলত জন্মগ্ৰহণ কৰা আৰু ডাঙৰ-দীঘল হোৱা বিল গেট্‌ছে তেওঁৰ বাল্যবন্ধু প'ল এলেনৰ লগলাগি ১৯৭৫ চনত, নিউ মেক্সিকোৰ আলবুকাৰ্কত মাইক্ৰছ'ফ্টৰ সহ-প্ৰতিষ্ঠা কৰে। পৰৱৰ্তী পৰ্যায়ত সেইটো পৃথিৱীৰ সৰ্ববৃহৎ ছফ্টৱেৰ কোম্পানী হিচাপ পৰিগণিত হয়। ২০০০ চনৰ জানুৱাৰীলৈকে বিল গেট্‌ছে কোম্পানীৰ অধ্যক্ষ আৰু মুখ্য কাৰ্যবাহী বিষয়া হিচাপে দায়িত্ব পালন কৰে। তাৰপিছত তেখেতে মুখ্য কাৰ্যবাহী বিষয়াৰ পদ ত্যাগ কৰে, কিন্তু অধ্যক্ষ হিচাপে কৰ্মনিৰ্বাহ কৰি থাকে আৰু পাছলৈ মুখ্য ছফ্টৱেৰ স্থপতিৰ পদত বহে। কুৰি শতিকাৰ অন্তিমটো দশকৰ শেষৰফালে গেট্‌ছক তেওঁক ব্যৱসায়িক কৌশলৰ বাবে সমালোচনা কৰা হয় আৰু সেইবোৰক অ-প্ৰতিযোগিতামূলক অনুশীলন আখ্যা দিয়া হয়। বহুকেইখন আদালতে এইটো ৰায়ক বাহাল ৰাখিছে। ২০০৬ চনৰ জুন মাহত গেট্‌ছে ঘোষণা কৰে যে, তেওঁ মাইক্ৰ'ছফ্টত এগৰাকী অংশকালীন কৰ্মকৰ্তা হিচাপে দায়িত্বত থাকি "বিল আৰু মেলিণ্ডা গেট্‌ছ সংস্থা"ত পূৰ্ণকালীন ৰূপত সেৱা আগবঢ়াব; যিটো ব্যক্তিগত লোকহিতৈষী সংস্থা তেওঁ আৰু পত্নী মেলিণ্ডা গেট্‌ছে লগলাগি ২০০০ চনত প্ৰতিষ্ঠা কৰিছিল।গেট্‌ছে পৰ্যায়ক্ৰমে নিজৰ দায়িত্বসমূহ ৰেয় ওজি আৰু ক্ৰেইগ মুণ্ডিলৈ স্থানান্তৰিত কৰি দিয়ে। ২০১৪ চনৰ ফেব্ৰুৱাৰীত তেখেতে মাইক্ৰ'ছফ্টৰ অধ্যক্ষ পদৰ পৰা অব্যাহতি লয়। তাৰ পৰিৱৰ্তে তেওঁ কাৰিকৰী উপদেষ্টা নামৰ পদ এটাত অধিষ্ঠিত হৈ নতুন মুখ্য কাৰ্যবাহী বিষয়া সত্য নাদেলাক সহযোগিতা আগবঢ়ায়।

১৯৮৭ চনৰ পৰাই বিল গেট্‌ছক ফ'ৰ্বছ আলোচনীৰ পৃথিৱীৰ মহাধনাঢ্য ব্যক্তিৰ তালিকাত স্থান দি থকা হৈছে। ১৯৯৫ চনৰ পৰা ২০১৭ চনলৈকে গেট্‌ছে সেইখন তালিকাত শীৰ্ষস্থান দখল কৰি আহিছে। ২০১৭ চনৰ অক্টোবৰত এমাজন কোম্পানীৰ প্ৰতিষ্ঠাতা জেভ বেজোছে তেওঁক অতিকৰ্ম কৰি সেইখন তালিকাত শীৰ্ষস্থান দখল কৰে। বেজোছৰ সম্পত্তিৰ মূল্য আছিল ৯০.৬ বিলিয়ন আমেৰিকান ডলাৰ। আনহাতে গেট্‌ছৰ সেইসময়ত সম্পত্তি-মূল্য আছিল ৮৯.৯ বিলিয়ন আমেৰিকান ডলাৰ। ২০১৯ চনৰ নৱেম্বৰ পৰ্যন্ত গেট্‌ছে ১০৭.১ বিলিয়ন আমেৰিকান ডলাৰেৰে সৈতে দ্বিতীয় ধনাঢ্য ব্যক্তিৰ স্থানত আছে। উল্লেখনীয় যে, জেফ বেজোছ আৰু বিল গেট্‌ছৰ মাজতেই প্ৰথম স্থানটোক লৈ আঘোষিত প্ৰতিদ্বন্দ্বিতা হৈ থাকে।

কেৰিয়াৰৰ পৰৱৰ্তী কালছোৱাত গেট্‌ছে কিছুমান লোকহিতকৰ কৰ্মৰ লগত জড়িত হৈ পৰে। "বিল আৰু মেলিণ্ডা গেট্‌ছ সংস্থা"ৰ জৰিয়তে তেখেতে বহুতো লোকহিতৈষী সংস্থা আৰু বৈজ্ঞানিক গৱেষণা কাৰ্যসূচীলৈ বৃহৎ পৰিমাণৰ ধন বৰঙনি হিচাপে আগবঢ়ায়। তেওঁলোকৰ এই সংস্থাটো পৃথিৱীৰ সকলো ব্যক্তিগত খণ্ডৰ ভিতৰতে বৃহৎ লোকহিতৈষী সংস্থা। ২০০৯ চনত গেট্‌ছ আৰু ৱাৰেন বাফেটে "দ্য গিভিং প্লেদজ্" প্ৰতিষ্ঠা কৰে। এই সংস্থাৰ জৰিয়তে তেওঁলোক আৰু তেওঁলোকৰ সমসাময়িক বিলিয়নাৰসকলে সম্পত্তিৰ কমেও অৰ্দ্ধাংশ ধন লোকহিতকৰ কামৰ বাবে আগবঢ়োৱাৰ সিদ্ধান্ত লয়। এই সংস্থাটোৱে গোলকীয় স্বাস্থ্যৰ উত্তৰণৰ হেতু কাম কৰিছে। ৰটাৰী ইণ্টাৰনেছনেলৰ লগত কাম কৰি তেওঁলোকে পলিঅ' ৰোগ নিৰ্মূলকৰণৰ বাবে প্ৰচেষ্টা চলাই আছে।

প্ৰাৰম্ভিক জীৱন

১৯৫৫ চনৰ ২৮ অক্টোবৰত ৱাশ্বিংটনৰ ছিয়াটলত গেট্‌ছৰ জন্ম হৈছিল। তেওঁৰ পূৰ্বপুৰুষসকল ইংৰাজ, জাৰ্মান, আইৰিছ/স্কট-আইৰিছ আছিল। তেওঁৰ পিতৃ আছিল এগৰাকী নামজ্বলা অধিবক্তা। আনহাতে মাতৃয়ে "ফাৰ্ষ্ট ইণ্টাৰষ্টেট বেংকছিষ্টেম" আৰু "উইনাইটেড ৱে অৱ আমেৰিকা"ৰ পৰিচালনা পৰিষদত কাৰ্যনিৰ্বাহ কৰিছিল। গেট্‌ছৰ আইতাক (মাকৰ মাক) আছিল জে.ডব্লিউ. মেক্সৱেল। নেশ্যনেল বেংকৰ এগৰাকী সভাপতি। গেট্‌ছৰ জ্যেষ্ঠা ভগ্নী ক্ৰিষ্টি আৰু কনিষ্ঠ ভগ্নী লিব্বী। নামটোৰ সৈতে যদিও তেওঁৰ পৰিয়ালত স্থান চতুৰ্থ, তেওঁক উইলিয়াম গেট্‌ছ তৃতীয় বুলিহে পৰিচয় আছে। কাৰণ তেওঁৰ দেউতাকে "দ্বিতীয়" লিখে। তেওঁলোকৰ পৰিয়ালটোৱে ছিয়াটলৰ ছেণ্ড পইণ্টত বাস কৰিছিল। যিটো ঘৰ গেট্‌ছৰ সাত বছৰ বয়সত এক বিৰল টৰ্ণাডো ধুমুহাই ক্ষতিগ্ৰস্ত কৰিছিল।

জীৱনৰ প্ৰাৰম্ভিক অৱস্থাত গেট্‌ছে প্ৰত্যক্ষ কৰিছিল যে, তেওঁৰ অভিভাৱকে গেট্‌ছে আইনী বৃত্তি নিৰ্বাচন কৰাটো বিচাৰে। তেওঁৰ কিশোৰ কালত, পৰিয়ালটোৱেই নিয়মীয়াকৈ কংগ্ৰেগছনে খ্ৰীষ্টান গীৰ্জালৈ গৈছিল। বয়সৰ ফালৰ পৰা গেট্‌ছ সৰু আছিল আৰু তাৰবাবে তেওঁ পীড়িত (Bullied) হৈছিল।

১৩ বছৰ বয়সত, গেট্‌ছক ছিয়াটলৰ লেকছাইড স্কুলত নাম লগাই দিয়া হৈছিল। ইয়াতে তেওঁ জীৱনৰ প্ৰথমটো ছফ্টৱেৰ প্ৰগ্ৰাম লিখিছিল। অষ্টম শ্ৰেণীত পঢ়ি থাকোঁতে বিদ্যালয়ৰ মাদাৰ্ছ ক্লাৱে বিদয়ালয় অনুসন্ধানৰ আয়সমূহ বিক্ৰী কৰিছিল আৰু সেই ধনেৰে জেনেৰেল ইলেকট্ৰিক কম্পিউটাৰৰ বাবে "টেলিটাইপ মডেল ৩৩ এএছআৰ আৰু কম্পিউটাৰ সময় ব্লক" কিনিব বিচাৰিছিল, যাতে ছাত্ৰ-ছাত্ৰীৰ সহায় হয়। গেট্‌ছক এইটো কথাই উৎসুকতা বঢ়ালে আৰু তেওঁ বেছিক প্ৰগ্ৰামিং লেংগুৱেজ ব্যৱহাৰ কৰি সেই GEৰ ছিষ্টেমটো প্ৰগ্ৰাম কৰিবলৈ আগ্ৰহ অনুভৱ কৰিলে। তেওঁ এইটো মেচিনতে প্ৰথমটো কম্পিউটাৰ প্ৰগ্ৰাম লিখিলে, যিটো টিক-টাক-টো নামৰ খেলটোৰ ৰূপায়ণ আছিল। ইয়াৰ ফলত ব্যৱহাৰকাৰীয়ে কম্পিউটাৰ লগত প্ৰতিদ্বন্দ্বিতা কৰিব পৰা হৈছিল। মেছিনটোৱে গেট্‌ছক মন্ত্ৰমুগ্ধ কৰি পেলাইছিল। মেছিনটোৰ দ্বাৰা ক'ডবোৰ ইমান নিখুঁটভাৱে কাৰ্যকৰীকৰণ হোৱা দেখি তেওঁ আপ্লুত হৈছিল। মাদাৰ্ছ ক্লাৱৰ বৰঙনি শেষ হ'লত, গেট্‌ছ আৰু তেওঁৰ লগৰ শিক্ষাৰ্থীসকলে বাকীবোৰ ছিষ্টেম যেনে "ডিজিটেল ইকুইপমেণ্ট কৰ্পোৰেচন"(DEC), "প্ৰগ্ৰামড ডাটা প্ৰচেচৰ"ৰ (PDP) বাবে সময় বিচাৰিলে। তাৰে মাজৰ এটা ছিষ্টেম আছিল পিডিপি-১০, যিটো কম্পিউটাৰ চেণ্টাৰ কৰ্পোৰেচনৰ(CCC) অধীনস্থ আছিল। গেট্‌ছ, প'ল এলেন, ৰিক ৱেলেণ্ড আৰু গেট্‌ছৰ প্ৰিয় বন্ধু আৰু প্ৰথম ব্যৱসায়িক অংশীদাৰ কেণ্ট ইভান্সে এইটো ছিষ্টেমৰ "বাগ" (Bug) ব্যৱহাৰ কৰি অতিৰিক্ত কম্পিউটাৰ সময় বিচৰাৰ বাবে তেওঁলোকৰ ওপৰত নিষেধাজ্ঞা আৰোপ কৰা হৈছিল।

এই চাৰিজন ছাত্ৰই ধন উপাৰ্জনৰ আশাৰে "লেকছাইড প্ৰগ্ৰামাৰছ ক্লাৱ" প্ৰতিষ্ঠা কৰিছিল। নিষেধাজ্ঞা অন্ত পৰাৰ পাছত, তেওঁলোকে অতিৰিক্ত কম্পিউটাৰ ব্যৱহাৰৰ বিনিময়ত চিচিচিৰ ((CCC)) ছফ্টৱেৰত "বাগ" বিচাৰি দিছিল। টেলিপ্ৰিণ্টাৰৰ জৰিয়তে ৰিম'ট অৱস্থাৰে ছিষ্টেষমটো চলোৱাৰ পৰিৱৰ্তে গেট্‌ছে চিচিচিৰ অফিচলৈ গৈছিল আৰু সেইটো চিষ্টেমত চলা বিভিন্ন প্ৰগ্ৰামৰ বাবে "উৎস সংকেত" (Source Code) অধ্যয়ন কৰিছিল। তাৰ ভিতৰত ফৰ্টান, লিছপ আৰু মেছিন লেংগুৱেজ আছিল। চিচিচিৰ লগত চুক্তিখন ১৯৭০ চনলৈকে বাহাল আছিল। তাৰপিছত সেইটো কোম্পানীৰ ব্যৱসায় বন্ধ হৈ গৈছিল।

পৰৱৰ্তী বছৰত, লেকছাইডৰ এজন শিক্ষকে গেট্‌ছ আৰু ইভান‌সে বিদ্যালয়ৰ শ্ৰেণী-পৰিকল্পনা প্ৰণালীৰ বাবে তালিকাভুক্ত কৰিছিল। ইয়াৰ বাবদ তেওঁলোকক অতিৰিক্ত কম্পিউটাৰ সময় আৰু ৰয়েল্টি দিয়া হৈছিল। পৰৱৰ্তী বছৰসমূহৰ বাবে প্ৰগ্ৰামটো সাজু কৰিবলৈ তেওঁলোক দুয়োজনে খুবেই নীতিনিষ্ঠতাৰে কাম কৰিছিল। জুনিয়ৰ বৰ্ষসমূহৰ শেষৰফালে, পৰ্বত-আৰোহণকাৰী এটা দুৰ্ঘটনাত পতিত হৈ ইভান্সৰ মৃত্যু হৈছিল। যিটো ঘটনাক গেট্‌ছে জীৱনৰ সৰ্বাধিক দুখদায়ী দিনৰ অন্যতম বুলি চিহ্নিত কৰে। ইয়াৰ পিছত গেট্‌ছে প'ল এলানৰ সহায় লৈ লেকছাইডৰ ছিষ্টেমটো সম্পূৰ্ণ কৰিলে। ১৯৭৩ চনত লেকছাইড স্কুলৰ পৰা স্নাতক ডিগ্ৰী অৰ্জন কৰাৰ সময়ত তেওঁ আছিল ৰাষ্ট্ৰীয় মেধা জলপানি লাভ কৰা এগৰাকী শিক্ষাৰ্থী। তেওঁ SAT (Scholastic Aptitude Test) পৰীক্ষাত ১৬০০ নম্বৰৰ ভিতৰত ১৫৯০ নম্বৰ লাভ কৰে। আৰু ১৯৭৩ চনৰ শৰৎ কালত হাৰ্ভাৰ্ড কলেজত নামভৰ্তি হয়। গেট্‌ছে অধ্যয়নৰ বাবে গণিত বিষয় আৰু স্নাতক পৰ্যায়ৰ কম্পিউটাৰ বিজ্ঞানৰ পাঠ্যক্ৰম নিৰ্বাচন কৰে। হাৰ্ভাডত তেওঁ সহপাঠী ষ্টিভ বলমাৰক লগ পায়। দুবছৰৰ পাছত গেট্‌ছে হাৰ্ভাৰ্ড এৰে, অন্যহাতে বলমাৰে তাতে পঢ়ি স্নাতক ডিগ্ৰী লাভ কৰে। কেইটামান বছৰৰ পিছত বলমাৰ মাইক্ৰ'ছফ্টৰ মুখ্য কাৰ্যবাহী বিষয়াৰ পদত বহে আৰু ২০০০ চনৰ পৰা ২০১৪ চনলৈকে সেইটো পদত থাকে। তাৰপিছত তেওঁ অৱসৰ লয়।

সমাধানবিহীন সমস্যা এটাৰ শৃংখলাৰ সমাধানৰ বাবে গেট্‌ছে "পেনকেক শ্ৰেণীকৰণ"ৰ এটা এলগৰিথম প্ৰস্তুত কৰে।যিটো অধ্যাপক হেৰী আৰ. লিৱিছে কম্বিনেটৰিস্কৰ এটা শ্ৰেণীত উত্থাপন কৰিছিল। তেওঁৰ এই সমাধানটোৱে ৩০ বছৰতকৈও অধিক কাল দ্ৰুতবেগী সংস্কৰণ হিচাপে স্বীকৃতি পাইছিল। আৰু এইটোক অতিক্ৰম কৰা সমাধানটোও মাত্ৰ ২%হে দ্ৰুততৰ আছিল। তেখেতেৰ সমাধানটো শৃংখলিত কৰা হৈছিল আৰু হাৰ্ভাৰ্ডৰ কম্পিউটাৰ বিজ্ঞানী ক্ৰিষ্টোছ পাপাডিমিট্ৰিয়াৰ সহযোগিতাত প্ৰকাশ কৰা হৈছিল।

গেট্‌ছে প'ল এলেনৰ লগত যোগাযোগ ৰক্ষা কৰি চলে আৰু ১৯৭৪ চনৰ গ্ৰীষ্মকালত হানিৱেলত পুনৰ লগ হয়। ১৯৭৫ চনত, ইণ্টেল ৮০৮০ প্ৰচেচৰৰ ওপৰত ভিত্তি কৰি মিটছ অলটেয়াৰ ৮৮০০ (MITS Altair 8800) মুক্তি দিয়া হয়। এই সুযোগৰ সদব্যৱহাৰ কৰাৰ উদ্দেশ্যে গেট্‌ছ আৰু এলেনে তেওঁলোকৰ নিজা কম্পিউটাৰ ছফ্টেৱৰ কোম্পানী আৰম্ভ কৰাৰ কথা ভাবে। সেইটো বৰ্ষতে গেট্‌ছে হাৰ্ভাডৰ পৰা ওলাই আহে। তেওঁক তেওঁ অভিভাৱকে সমৰ্থন জনাইছিল। কাৰণ, তেওঁলোকে গেট্‌ছৰ চিন্তাত নিজাকৈ কোম্পানী এটা খোলাৰ তীব্ৰ আগ্ৰহ প্ৰত্যক্ষ কৰিছিল। হাৰ্ভাৰ্ড এৰাৰ কাৰণ দৰ্শাই গেট্‌ছে এইদৰে কয়: "if things hadn't worked out, I could always go back to school. I was officially on leave."

মাইক্ৰ'ছফ্ট

বেছিক(BASIC)

বিল গেট্‌ছে "পপুলাৰ ইলেক্ট্ৰনিকছ"ৰ জানুৱাৰী, ১৯৭৫ সংখ্যাটো পঢ়ে। য'ত অলটেয়াৰ ৮৮০০ উপস্থাপন কৰা হৈছিল। গেট্‌ছ তাৰপাছত মিটছ্ৰ (MITS-Micro Instrumentation and Telemetry Systems) লগত যোগাযোগ কৰে। তেওঁ জনায় যে-প্লেটফৰ্মটোৰ বাবে তেওঁলোকে "বেছিক ইণ্টাৰপ্ৰিটাৰ"ৰ (BASIC Interpreter) ওপৰত কাম কৰি আছে। কিন্তু বাস্তৱিকতে, গেট্‌ছ আৰু এলেনৰ ওচৰত অলটেয়াৰ নাছিল আৰু তাৰ বাবে তেওঁলোকে কোনো ক'ডো লিখা নাছিল; তেওঁলোকে মাত্ৰ MITSৰ আগ্ৰহটোহে জুখি চাব বিচাৰিছিল। মিটছৰ সভাপতি এড ৰবাৰ্টছে তেওঁলোকক লগ পাবলৈ আগ্ৰহ প্ৰকাশ কৰে আৰু উপস্থাপন (Demo) চাবলৈ মান্তি হয়। পৰৱৰ্তী কেইটামান সপ্তাহৰ ভিতৰত তেওঁলোকে মিনি কম্পিউটাৰত কাৰ্যক্ষম হোৱাকৈ এটা অলটেয়াৰ ইমুলেটৰ (Emulator) সাজি উলিয়ায়। একেটা ইমুলেটৰেই বেছিক ইণ্টাৰপ্ৰিটাৰতো চলে। সেই প্ৰদৰ্শনী/উপস্থাপনটো(Demo) মিটছৰ নিউ মেক্সিকোস্থিত আলবুকাৰ্কৰ কাৰ্যালয়ত হৈছিল। তেওঁলোকৰ প্ৰদৰ্শনীয়ে সাফল্য লাভ কৰিলে আৰু যাৰ পৰিণতিস্বৰূপে তেওঁলোকে মিটছৰ লগত চুক্তিবদ্ধ হৈ অলটেয়াৰ বেছিকৰ ইণ্টাৰপ্ৰিটাৰটো বিতৰণ কৰাৰ অনুমতি লাভ কৰিলে। মিটছে এলেনক নিযুক্তিপত্ৰ দিলে, আৰু গেট্‌ছে হাৰ্ভাডৰ পৰা অনুপস্থিতিৰ অনুমতি লৈ ১৯৭৫ চনৰ নৱেম্বৰত মিটছত এলেনৰ লগ হ'ল। প'ল এলেনে তেওঁলোকৰ অংশীদাৰিত্বটোক মাইক্ৰ'-ছফ্ট (Micro-soft) নাম দিয়ে যি আছিল মাইক্ৰ'কম্পিউটাৰ (microcomputer) আৰু ছফ্টৱেৰ (software)ৰ এটা সংমিশ্ৰণ। তেওঁলোকৰ প্ৰথমটো কাৰ্যালয় আছিল আলবুকাৰ্কত। তেওঁলোকে নিযুক্তি দিয়া প্ৰথমগৰাকী ব্যক্তি আছিল তেওঁলোকৰ হাইস্কুলীয়া সহযোগী ৰিক ৱেলেণ্ড।

আইবিএমৰ লগত অংশীদাৰিত্ব

১৯৮০ চনৰ জুলাই মাহত আইবিএম কোম্পানীয়ে তেওঁলোকৰ আহিবলগীয়া ব্যক্তিগত কম্পিউটাৰ "আইবিএম পিচি"ৰ বাবে মাইক্ৰ'ছফ্টৰ কাষ চাপে। উদ্দেশ্য আছিল-ছফ্টৱেৰ সম্পৰ্কীয় আলোচনা। উল্লেখযোগ্য যে, সেইসময়ত আইবিএম আছিল কম্পিউটাৰৰ সঁজুলি বিতৰণ কৰা আগশাৰীৰ বিতৰক। আইবিএমে প্ৰথমতে প্ৰস্তাৱ ৰাখিলে যে, তেওঁলোকে পোনপ্ৰথমে BASIC ইণ্টাৰপ্ৰিটাৰ এটা সাজক। তেওঁলোকৰ প্ৰতিনিধিৰ দলে ইয়াকো উল্লেখ কৰিলে যে-তেওঁলোকক এটা অপাৰেটিং ছিষ্টেমৰ দৰকাৰ হৈছে। তেওঁলোকৰ কথা শুনি বিল গেট্‌ছে তেওঁলোকক "ডিজিটেল ৰিচাৰ্ছ"ৰ লগত যোগাযোগ কৰিবলৈ কয়। ডিজিটেল ৰিচাৰ্চ বা ডিআৰআই আছিল CP/M নামৰ বহুল-ব্যৱহৃত অপাৰেটং ছিষ্টেমটোৰ নিৰ্মাতা। কিন্তু আইবিএম আৰু ডিজিটেল ৰিচাৰ্চৰ মাজত আলোচনা সফলভাৱে সমাপ্তি নহ'ল আৰু তেওঁলোকৰ মাজত অনুজ্ঞাপত্ৰ সম্পৰ্কীয় কোনো চুক্তিও স্বাক্ষৰিত নহ'ল। আইবিএমৰ প্ৰতিনিধি জেক ছেমছে পৰৱৰ্তী এখন আলোচনাত বিল গেট্‌ছক এই বিষয়ে অৱগত কৰে আৰু তেওঁলোকে অপাৰেটিং ছিষ্টেম এটাৰ ব্যৱস্থা কৰিব পাৰিব নেকি-এই বিষয়ে জানিবলৈ বিচাৰে। কিছু সপ্তাহৰ পাছত, গেট্‌ছ আৰু এলেনে "৮৬-DOS" নামৰ অপাৰেটিং ছিষ্টেমটোৰ প্ৰস্তাৱ আগবঢ়ায়, যাৰ CP/Mৰ লগত সাদৃশ্য আছিল। "ছিয়াটল কম্পিউটাৰ প্ৰডাক্টছ"ৰ (SCP) টিম পেটাৰছনে কম্পিউটাৰটোৰ বাবে প্ৰয়োজনীয় হাৰ্ডৱেৰ নিৰ্মাণ কৰিছিল। মাইক্ৰ'ছফ্টে SCPৰ লগত এখন চুক্তি স্বাক্ষৰ কৰে আৰু ৮৬-DOSৰ একছেতীয়াভাৱে অনু্জ্ঞাপত্ৰৰ এজেণ্ট হয়। পাছলৈ তেওঁলোক সম্পূৰ্ণ মালিকী-স্বত্ব অৰ্জন কৰে। কম্পিউটাৰ লগত অপাৰেটিং ছিষ্টেমটো কাৰ্যকৰী কৰিবলৈ মাইক্ৰ'ছফ্টে পেটাৰছনক নিযুক্তি দিয়ে। শেষত ৫০,০০০ ডলাৰৰ একঁকালীন ধনৰাশিৰ বিনিময়ত মাইক্ৰ'ছফ্টে আইবিএমক "PC-DOS"টো চমজাই দিয়ে।

টোকা

তথ্যসূত্ৰ

বাহ্যিক সংযোগ

ফৰ্বছত থকা প্ৰফাইল
Bill Gates Biography in Assamese। উইলিয়াম হেনৰি গেট্‌ছ জীৱনী

শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:ব্যৱসায়ী
শ্ৰেণী:সমাজকৰ্মী
শ্ৰেণী:সমাজহিতৈষী
শ্ৰেণী:জীৱিত ব্যক্তি